钦定古今图书集成/明伦汇编/官常典/第761卷 > 胡梦泰
## 钦定古今图书集成/明伦汇编/官常典/第761卷 > 胡梦泰

按《明外史》本传：“梦泰，字友蠡，广信铅山人。崇祯十年
进士，除奉化知县。邑人戴澳官顺天府丞，怙势不输
赋，梦泰捕治其子，其子急走京师，愬澳令劾去梦泰。
澳念州民不当劾长吏，而劫于其子，姑出一疏，言天
下不治，由守令贪污，以阴诋梦泰。及得旨，令指实，其
子即欲讦梦泰，而澳念梦泰无可劾，乃以嘉兴推官”
文德翼、平遥知县王凝命实之。给事中沈迅为两人
诉枉，发澳隐情。澳下诏狱除名，梦泰声益起。十六年
夏，吏部会廷臣举天下贤能有司十人，梦泰与焉。行
取入都。帝以畿辅州县残破，欲得廉能者治之，诸行取者悉出补，梦泰得唐县。京师陷，南归。唐王时，授兵
科给事中。奉使旋里，适城被围，梦泰倾家募士，与巡
抚周定仍等守城。数月。城破，夫妇俱缢死。